《次韵和鞠颜叔游山》
宋代·沈遘

吏案方无事，朋游出近山。相从得所好，终日有馀闲。

弃置形骸外，逍遥宇宙间。谷风吹淅淅，涧水濯潺潺。

灌木开云荫，馀花散锦班。轻舆留石步，短棹下湖湾。

古寺群峰合，孤洲万竹环。紫鳞惊跃起，白羽倦飞还。

对酒忘尘事，临流见病颜。支离真可笑，光景信难攀。

且共隤然醉，谁知是闭关。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。